Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 284/08)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Moulis/Moulis-en-Médoc”

PDO-FR-A0731-AM02

PAZIŅOJUMA DATUMS: 2021. GADA 7. MAIJS

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Ģeogrāfiskais apgabals ir mainīts pēc demarkācijas atjaunināšanas, kuras rezultātā no tā ir svītrota Arcins pašvaldības teritorija.

Turklāt pašvaldību saraksts ir atjaunināts saskaņā ar oficiālo administratīvi teritoriālo vienību klasifikatoru [Code officiel géographique].

Ir grozīts vienotā dokumenta 6. punkts.

2. Noteiktais zemesgabalu apgabals

Tās attiecīgās valsts komitejas sanāksmju sarakstam, kas apstiprināja noteiktos zemesgabalu apgabalus, ir pievienots datums — 2020. gada 18. novembris.

Šis grozījums tika izdarīts, lai pievienotu datumu, kurā attiecīgā valsts iestāde apstiprināja ģeogrāfiskajā ražošanas apgabalā ietilpstošā noteiktā zemesgabalu apgabala izmaiņas. Zemesgabalu robežas ir noteiktas, identificējot ģeogrāfiskajā ražošanas apgabalā zemesgabalus, kas ir piemēroti ar aizsargāto cilmes vietas nosaukumu apzīmētā vīna ražošanai.

Šie grozījumi vienoto dokumentu neietekmē.

3. Tiešās apkaimes apgabals

Tiešās apkaimes apgabala pašvaldību saraksts ir atjaunināts saskaņā ar oficiālo administratīvi teritoriālo vienību klasifikatoru [Code officiel géographique].

Ir grozīts vienotā dokumenta 9. punkts.

4. Transportēšana starp atļautajām noliktavām

Ir svītrots 1. nodaļas IX iedaļas 5. punkta b) apakšpunkts attiecībā uz datumu, kurā vīnus var transportēt starp atļautajām noliktavām.

Šā grozījuma dēļ izmaiņas vienotajā dokumentā nav vajadzīgas.

5. Saikne ar izcelsmes vietu

Saikne ir pārskatīta, lai ņemtu vērā pašvaldības Arcins teritorijas svītrošanu, pievienojot šādu teikumu: “Saistībā ar apstiprināto robežu atjaunināšanu, kas tika veikta 2020. gadā, ir svītrota pašvaldības Arcins teritorija.”

Ir grozīts vienotā dokumenta 8. punkts.

6. Atsauce uz pārbaudes struktūru

Atsauce uz pārbaudes struktūru ir pārformulēta, lai to saskaņotu ar formulējumu citās produkta specifikācijās. Šis ir tikai redakcionāls grozījums.

Šis grozījums vienoto dokumentu neietekmē.

VIENOTAIS DOKUMENTS

1. Nosaukumi

Moulis

Moulis-en-Médoc

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīnu apraksts

Nedzirkstoši sarkanvīni

ĪSS APRAKSTS

Vīnu minimālais dabiskais spirta saturs ir 11 tilpuma % un kopējais spirta saturs pēc bagātināšanas ir 13,5 tilpuma %.

Katrā pārdotajā vīna partijā:

— ābolskābes saturs nepārsniedz 0,30 g/l,

— fermentējamo cukuru (glikozes un fruktozes) saturs nepārsniedz 2 g/l,

— nefasētā vīnā gaistošā skābuma saturs, kas izteikts etiķskābē, līdz 31. jūlijam nākamajā gadā pēc ražas novākšanas nepārsniedz 13,26 miliekvivalentus uz litru jeb 0,79 g uz litru un pēc šā datuma nepārsniedz 16,33 miliekvivalentus uz litru jeb 0,98 g uz litru.

Kopējā skābuma un kopējā sēra dioksīda satura vērtības ir tādas, kā noteikts ES tiesību aktos. Vīni ir gan izsmalcināti, gan pilnestīgi, jo tos bieži pagatavo no šķirnes “Merlot N”, kuru parasti sajauc ar “Cabernet-Sauvignon N”. Sarežģītību piešķir šķirnes “Petit Verdot N” un “Cabernet Franc N” (retāk “Cot N” un “Carmenère N”). Pateicoties labai tanīnu struktūrai, tie sasniedz pilngatavību pēc septiņu līdz desmit gadu izturēšanas. Šiem vīniem parasti ir intensīva krāsa, eleganta buķete, sarežģītas un spēcīgas aromātu nianses un ilgstoša pēcgarša.

Kopumā vīnos, kas ražoti no grantainās augsnēs audzētām vīnogām, ir apvienota elegance, spēks un sarežģītība. Savukārt no māla un kaļķakmens augsnēs audzētām vīnogām tiek ražoti nedaudz pilnmiesīgāki vīni. Šie vīni ir labi piemēroti izturēšanai. Vīniem vienmēr ir jābūt izturētiem vismaz līdz 1. jūnijam.

VISPĀRĪGĀS ANALĪTISKĀS ĪPAŠĪBAS

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

1. Vīndarības metodes

Īpašā vīndarības metode

Ir atļauts izmantot reduktīvus bagātināšanas paņēmienus ūdens satura pazemināšanai, nepārsniedzot 15 % koncentrāciju.

Pēc bagātināšanas kopējais spirta saturs vīnos nedrīkst pārsniegt 13,5 tilpuma %.

Papildus iepriekš minētajiem noteikumiem izmantoto vīndarības metožu ziņā ir jāievēro arī prasības, kas noteiktas ES līmenī un Lauku un jūras zvejas kodeksā.

2. Audzēšanas metode

a) Stādījumu biezība

Vīnogulāju stādījumu minimālā biezība ir 7 000 augu uz hektāru.

Rindstarpu platums tajos nedrīkst būt lielāks par 1,50 metriem, bet atstatums starp vienas rindas augiem nedrīkst būt mazāks par 0,80 metriem.

b) Apgriešanas noteikumi

Vīnkokus apgriež ne vēlāk kā izplaukušu lapu stadijā (9. stadijā pēc Lorenca skalas), izmantojot šādus paņēmienus:

— īsā un garā apgriešana, vīnkokam atstājot divus augļzarus ar ne vairāk kā pieciem pumpuriem uz katra šķirņu “Cabernet-Sauvignon N”, “Cot N” (“Malbec”), “Merlot N” un “Petit Verdot N” gadījumā un ne vairāk kā septiņiem pumpuriem uz katra šķirņu “Cabernet Franc N” un “Carmenère N” gadījumā. Atkārtotajā īsajā apgriešanā atstāj divus pumpurus;

— īsā apgriešana divkordonu augļzaru veidā vai četrzaru vēdekļa veidā.

Visos gadījumos katram vīnkokam drīkst būt ne vairāk kā 12 pumpuri.

c) Apūdeņošana

Apūdeņošana vīnogulāju augšanas sezonā var tikt atļauta saskaņā ar Lauku un jūras zvejas kodeksa noteikumiem.

5.2. Maksimālais ražas iznākums

63 hl no hektāra

6. Noteiktais ģeogrāfiskais apgabals

Vīnogu novākšana, vinificēšana, vīnu pagatavošana un kopšana tiek veikta Žirondas [Gironde] departamenta Moulis pašvaldības teritorijā, kā arī specifikācijas 1. pielikumā uzskaitītajos zemesgabalos, kuri, pamatojoties uz oficiālo administratīvi teritoriālo vienību klasifikatoru, kas ir spēkā no 2020. gada 25. marta, atrodas šādu pašvaldību teritorijā: Castelnau-de-Médoc, Lamarque un Listrac-Médoc.

7. Galvenās vīna vīnogu šķirnes

“Cabernet Franc N”

“Cabernet-Sauvignon N”

“Carmenère N”

“Cot N” — “Malbec”

“Merlot N”

“Petit Verdot N”

8. Saikņu apraksts

8.1. Saiknes veidošanā būtisko dabas faktoru apraksts

Ar nosaukumu “Moulis” apzīmētā produkta apgabals atrodas Medokas [Médoc] pussalas centrālajā daļā, pusceļā starp Margaux un Saint-Julien, un ieņem šauras, 12 kilometrus garas joslas formu perpendikulāri Žirondas estuāram. Tas ir Medokas pašvaldību teritoriju vistālāk rietumos novietotais apgabals bez norobežojuma uz estuāra.

Neraugoties uz dominējošo Atlantijas okeāna klimatu, šajā reģionā vērojamas salīdzinoši vienmērīgas sezonālās svārstības un mērens nokrišņu daudzums. Šie labvēlīgie klimatiskie apstākļi ir saistīti ar Atlantijas okeāna un Žirondas ūdeņu radīto termoregulējošo efektu. Nokrišņu daudzums ir labi sadalīts visa gada laikā. Tomēr vasaras beigās okeāna radītā ietekme no rietumiem gadu no gada mainās, izraisot zemu gaisa spiedienu rudenī vai — tieši pretēji — karstu un ļoti saulainu sezonas izskaņu, kas nodrošina apstākļus izcilai vīna ražai.

Moulis-en-Médoc pašvaldības teritorijā ir lēzenas nogāzes, kas stiepjas aptuveni 12 kilometru garā joslā austrumu-rietumu virzienā. Ziemeļos šīs pašvaldības teritorija robežojas ar Listrac-Medoc pilsētu, bet dienvidos no Avensan to atdala ielejas, ko veidojušas Ayguebelle un Tiquetorte straumes.

Jūras attīstības rezultātā terciārajā periodā masīvajos krastos izveidojās vairāki māla un kaļķakmens slāņi. Kvartāra periodā, mainoties leduslaikmetiem un mēreniem starpposmiem, upes tika piepildītas ar morēnu, granti, smilti un sanesām. Pēc erozijas izraisītās reljefa inversijas šo slāņu paliekas kļuva par grants palikšņiem jeb ledāju gultnēm ar granti, kuras graudu izmērs ir robežās no smalkas grants līdz lieliem oļiem un kura nogulsnējusies vairākās terasēs.

Tādējādi šīs pašvaldības teritorijas ziemeļaustrumu daļā Günz grants atsegumus savstarpēji saista smilšaina un grantaina augsne virs kaļķakmens un māla pamatnes. Šie atsegumi rietumos robežojas ar mālaina merģeļa augsni, kas no pašvaldības teritorijas stiepjas dienvidu virzienā. Pašvaldības teritorijas dienvidu daļā pārsvarā sastopamas kaļķakmens un māla augsnes. Apgabalos, kas atrodas rietumu virzienā no Bouqueyran ciemata, parādās augstas grantainas terases. Turklāt zeme kļūst arvien līdzenāka un tajā ir sastopamas koluviālās smiltis, bet pēc tām — Landes smiltis. Visu pašvaldības teritoriju šķērso mitras, šauras un atvērtas ielejas, kas veido uzkrāto koluviālo smilšu apgabalus. Apgabala augšņu daudzveidība likusi speciālistiem apgalvot, ka “Moulis” ir “iespaidīga Medokas vīndarības koncentrēšanās vieta”.

Tāpēc Moulis-en-Médoc ainavai ir raksturīgas atvērtas vīndarības ielejas, kuras atrodas 20 līdz 30 metru augstumā virs jūras līmeņa un ir izvietotas ap departamenta 5. ceļu, kas savieno pašvaldības austrumu un rietumu daļu un galveno pilsētu ar dažādajiem mazajiem ciematiem, kuros tiek veikti galvenie vīndarības darbi. Mitrās ielejas robežojas ar purvājiem un mežainiem apvidiem. Rietumos, aiz Bouqueyran ciemata, Fonréaud mežaino tīreli nevar izmantot vīndarībā, un tas iezīmē Žirondas landes pāreju mežā.

Ģeogrāfiskais ražošanas apgabals, uz kuru attiecas kontrolētais cilmes vietas nosaukums “Moulis”, atbilst Moulis-en-Médoc pašvaldības teritorijai un Castelnau-de-Médoc, Lamarque un Listrac-Médoc pašvaldības teritorijas daļai.

Vīndārzi šajā apgabalā ir dokumentēti jau kopš seniem laikiem. Šī zeme tika izmantota, lai vienlaikus audzētu vairākas kultūras lielā apjomā latifundijās (lielos īpašumos). Apgabalā atrasti trīs gallu-romiešu izveidoti uzņēmumi. Šajā periodā tika sākta slavenās vīnogu šķirnes “Vitis Biturica” — “Cabernet” priekšteces — stādīšana.

Viduslaikos Medoka bija Bordo (Bordeaux)“klēts”. To apstiprina daudzās dzirnavas, kas tika izmantotas graudu malšanai miltos. Moulis savu nosaukumu ieguvusi no vārda “moulin” [dzirnavas]. Vīndārzu veidošanās sākās 13. gadsimtā, un to veicināja feodāļi un reliģiska kopiena, par kuras pastāvēšanu un nozīmi liecina romānikas baznīca. Tajā laikā lauksaimniekiem bija maza interese par “nabadzīgo” granti, kas tika uzskatīta par “mauvais cailloux” [rupji akmeņi] (no kā cēlies vietvārds “Maucaillou”), jo tā nebija piemērota graudaugu kultūru audzēšanai. Tikai vēlāk tika atzīts, ka vīnogulāji ir vienīgie augi, kas spēj labi augt šādās augsnēs. Vīndārzu platība un atrašanās vieta apliecina to vēsturisko ilgmūžību: “Tā vīndārzs neapšaubāmi ir viens no vecākajiem Medokā” (Bordeaux et ses Vins, C. Féret, M.H. Lemay, 1991). 14. un 15. gadsimtā vīnogulāji tika vairāk stādīti iekšzemes apgabalos, nevis estuāra malā. Tā laika vīnkopji izvēlējās izvairīties no upju un miglas radītā mitruma postošās ietekmes, kas izraisītu puvi un iznīcinātu viņu vīndārzus.

8.2. Ģeogrāfiskās saiknes veidošanā būtisko cilvēkfaktoru apraksts

Moulis vīnu reputācija faktiski izveidojās 19. gadsimta otrajā pusē, pateicoties Haus-Médoc politiskajiem un darījumdarbības līderiem, kuri izmantoja priekšrocības, ko sniedza Otrās impērijas brīvās tirdzniecības politika un privileģētās attiecības starp Napoleonu III un karalieni Viktoriju. Bordo tirgotāji, kas savu bagātību ieguva jūras tirdzniecībā, ieguldīja “Moulis”. Pašvaldības teritorijā esošie vīndārzi lielāko uzplaukumu — ar 1 500 hektāru platību — sasniedza 19. gadsimta beigās, pirms tos skāra filoksēra. 20. gadsimta sākumā Moulis-en-Médoc vīnu tirdzniecības nosacījumus noteica Bordo tirgotāji. Nosaukums “Moulis” izveidojās tādu īpašnieku tirdzniecības prakses rezultātā, kuri daļu savas vīna produkcijas pārdeva tieši individuāliem privātiem pircējiem. Tieši šajā izplatīšanas tīklā pirmo reizi parādījās nosaukums “Moulis”. Moulis apvienības izveidošana 1936. gadā, pēc kuras ar 1938. gada 14. maija dekrētu tika atzīts aizsargātais cilmes vietas nosaukums, stiprināja ražotāju ambīcijas. Dekrēts par šo nosaukumu tika grozīts 1939. gada 4. janvārī, lai dažiem zemesgabaliem pašvaldību Arcins, Avensan, Castelnau-de-Médoc, Cussac-Fort-Médoc, Lamarque un Listrac-Médoc teritorijā ļautu pieprasīt tiesības izmantot nosaukumu “Moulis”, pamatojoties uz tradicionālām metodēm. Tā kā pašvaldību Avensan un Cussac-Fort-Médoc teritorijā ražošanas prakse ātri izzuda, tās tika izņemtas no minētā ģeogrāfiskā apgabala. Saistībā ar apstiprināto robežu atjaunināšanu 2020. gadā tika svītrota Arcins pašvaldības teritorija.

“Moulis” ir mazākās pašvaldības nosaukums. Pašlaik 634 hektāri vīndārzu veido 4 % no Medokas vīndārziem. Šos vīndārzus pārvalda aptuveni piecdesmit īpašnieki.

8.3. Informācija par produkta kvalitāti un īpašībām

Vīndārzos, uz kuriem attiecas nosaukums “Moulis”, tiek saražots vidēji 25 000 hektolitru nedzirkstošu sarkanvīnu.

Pat pirmajos gados vīni “Moulis” ir gan izsmalcināti, gan pilnestīgi, jo tos bieži gatavo no šķirnes “Merlot N”, parasti sajaucot ar “Cabernet-Sauvignon N”. Sarežģītību piešķir šķirnes “Petit Verdot N” un “Cabernet Franc N” (retāk “Cot N” un “Carmenère N”). Pateicoties labai tanīnu struktūrai, tie sasniedz pilngatavību pēc septiņu līdz desmit gadu izturēšanas. Šiem vīniem parasti ir intensīva krāsa, eleganta buķete, sarežģītas un spēcīgas aromātu nianses un ilgstoša pēcgarša.

Kopumā “Moulis” vīnos, kas ražoti no grantainās augsnēs audzētām vīnogām, ir apvienota elegance, spēks un sarežģītība. Savukārt no māla un kaļķakmens augsnēs audzētām vīnogām tiek ražoti nedaudz pilnmiesīgāki vīni. Tiek uzskatīts, ka tajos ir apvienots “gars un vitalitāte” ar labu piemērotību izturēšanai. Visos gadījumos vīnus iztur vismaz sešus mēnešus.

8.4. Cēloniskā mijiedarbība

Ražošanai paredzētajā zemesgabalu apgabalā nav iekļautas hidromorfas augsnes, jo dziļas māla augsnes pārejoši nosprosto virsmas slāņus, un augsnes, ko veido trūdvielas saturoša melna smilts bez slīpuma un kas bieži atrodas uz sacietējušu dzelzs nogulšņu slāņa, kuru vietējie dēvē par “alios”. Citi apgabali, kas nav iekļauti ražošanai paredzētajā zemesgabalu apgabalā, ietver ievalku pamatnes, izliektu zemes gabalu apakšējās daļas, apgabalus, kas robežojas ar straumēm, kuras pavasarī var uzkrāt aukstu gaisu, kas rada sala un novēlotas nogatavošanās risku. Visbeidzot, klasifikācijā nav iekļauti apgabali, kas nav piemēroti vīndarībai, piemēram, veci pameži, vai apgabali, kuros vīndarība vairs nav iespējama, piemēram, apbūvēti apgabali un karjeri (aktīvi vai piepildīti).

Ražošanas apgabalā klasificēto zemesgabalu vidū ziemeļaustrumu grants grēdas ir īpaši piemērotas “Cabernet Franc N” audzēšanai. Pašvaldības teritorijas centrā esošās māla un kaļķakmens augsnes ir ļoti labvēlīgas “Merlot N”, bet rietumos augsto terašu grantainajām augsnēm piemīt īpašības, kas vajadzīgas divu galveno vīnogu šķirņu attīstībai.

Šai dažādībai ir vajadzīga selektīva vīndārzu pārvaldība. Ir noteikts, ka stādījumu biezībai ir jābūt vismaz 7 000 augu uz hektāru. Ražas tiek kontrolētas, un ražas iznākums ir ierobežots līdz ne vairāk kā 57 hektolitriem no hektāra. Turklāt atkarībā no izvēlētās apgriešanas metodes atstāto pumpuru maksimālais skaits ir ierobežots līdz 12, kā arī ir noteikts, ka maksimālā vidējā slodze uz zemesgabalu ir 9 500 kilogrami vīnogu uz hektāru un katram vīnkokam drīkst būt ne vairāk kā 14 vīnogu ķekaru.

9. Būtiski papildu nosacījumi (iepakojums, marķējums, citas prasības)

Tiešās apkaimes apgabals (1)

Tiesiskais regulējums:

valsts tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā

Nosacījuma apraksts

Tiešās apkaimes apgabalu, kas noteikts, paredzot atkāpi attiecībā uz vīnu gatavošanu un kopšanu, pamatojoties uz 2020. gada 25. marta oficiālo administratīvi teritoriālo vienību klasifikatoru, veido šādu Žirondas [Gironde] departamenta pašvaldību teritorija:

Arcins, Arsac, Avensan, Blanquefort, Castelnau-de-Médoc, Cissac-Médoc, Cussac-Fort-Médoc, Labarde, Lamarque, Ludon-Médoc, Macau, Margaux-Cantenac, Listrac-Médoc, Parempuyre, Pauillac, Le Pian-Médoc, Saint-Estèphe, Saint-Julien-Beychevelle, Saint-Laurent-Médoc, Saint-Sauveur, Saint-Seurin-de-Cadourne, Soussans, Le Taillan-Médoc un Vertheuil.

Tiešās apkaimes apgabals (2)

Tiesiskais regulējums:

valsts tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā

Nosacījuma apraksts

Tiešās apkaimes apgabalu, kas noteikts, paredzot atkāpi attiecībā uz vīnu gatavošanu un kopšanu, pamatojoties uz 2020. gada 25. marta oficiālo administratīvi teritoriālo vienību klasifikatoru, veido šādu Žirondas [Gironde] departamenta pašvaldību teritorija:

Abzac, Aillas, Ambarès-et-Lagrave, Ambès, Anglade, Arbanats, Arcins, Arsac, Les Artigues-de-Lussac, Artigues-près-Bordeaux, Arveyres, Asques, Aubiac, Auriolles, Auros, Avensan, Ayguemorte-les-Graves, Bagas, Baigneaux, Barie, Baron, Barsac, Bassanne, Bassens, Baurech, Bayas, Bayon-sur-Gironde, Bazas, Beautiran, Bégadan, Bègles, Béguey, Bellebat, Bellefond, Belvès-de-Castillon, Bernos-Beaulac, Berson, Berthez, Beychac-et-Caillau, Bieujac, Les Billaux, Birac, Blaignac, Blaignan-Prignac, Blanquefort, Blasimon, Blaye, Blésignac, Bommes, Bonnetan, Bonzac, Bordeaux, Bossugan, Bouliac, Bourdelles, Bourg, Le Bouscat, Branne, Brannens, Braud-et-Saint-Louis, La Brède, Brouqueyran, Bruges, Budos, Cabanac-et-Villagrains, Cabara, Cadarsac, Cadaujac, Cadillac, Cadillac-en-Fronsadais, Camarsac, Cambes, Camblanes-et-Meynac, Camiac-et-Saint-Denis, Camiran, Camps-sur-l’Isle, Campugnan, Canéjan, Capian, Caplong, Carbon-Blanc, Cardan, Carignan-de-Bordeaux, Cars, Cartelègue, Casseuil, Castelmoron-d’Albret, Castelnau-de-Médoc, Castelviel, Castets et Castillon, Castillon-la-Bataille, Castres-Gironde, Caudrot, Caumont, Cauvignac, Cavignac, Cazats, Cazaugitat, Cénac, Cenon, Cérons, Cessac, Cestas, Cézac, Chamadelle, Cissac-Médoc, Civrac-de-Blaye, Civrac-de-Dordogne, Civrac-en-Médoc, Cleyrac, Coimères, Coirac, Comps, Coubeyrac, Couquèques, Courpiac, Cours-de-Monségur, Cours-les-Bains, Coutras, Coutures, Créon, Croignon, Cubnezais, Cubzac-les-Ponts, Cudos, Cursan, Cussac-Fort-Médoc, Daignac, Dardenac, Daubèze, Dieulivol, Donnezac, Donzac, Doulezon, Les Eglisottes-et-Chalaures, Escoussans, Espiet, Les Esseintes, Etauliers, Eynesse, Eyrans, Eysines, Faleyras, Fargues, Fargues-Saint-Hilaire, Le Fieu, Flaujagues, Floirac, Floudès, Fontet, Fossés-et-Baleyssac, Fours, Francs, Fronsac, Frontenac, Gabarnac, Gaillan-en-Médoc, Gajac, Galgon, Gans, Gardegan-et-Tourtirac, Gauriac, Gauriaguet, Générac, Génissac, Gensac, Gironde-sur-Dropt, Gornac, Gours, Gradignan, Grayan-et-l’Hôpital, Grézillac, Grignols, Guillac, Guillos, Guîtres, Le Haillan, Haux, Hure, Illats, Isle-Saint-Georges, Izon, Jau-Dignac-et-Loirac, Jugazan, Juillac, La Sauve, Labarde, Labescau, Ladaux, Lados, Lagorce, Lalande-de-Pomerol, Lamarque, Lamothe-Landerron, La Lande-de-Fronsac, Landerrouat, Landerrouet-sur-Ségur, Landiras, Langoiran, Langon, Lansac, Lapouyade, Laroque, Laruscade, Latresne, Lavazan, Léogeats, Léognan, Lesparre-Médoc, Lestiac-sur-Garonne, Les Lèves-et-Thoumeyragues, Libourne, Lignan-de-Bazas, Lignan-de-Bordeaux, Ligueux, Listrac-de-Durèze, Listrac-Médoc, Lormont, Loubens, Loupes, Loupiac, Loupiac-de-la-Réole, Ludon-Médoc, Lugaignac, Lugasson, Lugon-et-l’Ile-du-Carnay, Lussac, Macau, Madirac, Maransin, Marcenais, Margaux-Cantenac, Margueron, Marimbault, Marions, Marsas, Martignas-sur-Jalle, Martillac, Martres, Masseilles, Massugas, Mauriac, Mazères, Mazion, Mérignac, Mérignas, Mesterrieux, Mombrier, Mongauzy, Monprimblanc, Monségur, Montagne, Montagoudin, Montignac, Montussan, Morizès, Mouillac, Mouliets-et-Villemartin, Moulon, Mourens, Naujac-sur-Mer, Naujan-et-Postiac, Néac, Nérigean, Neuffons, Le Nizan, Noaillac, Noaillan, Omet, Ordonnac, Paillet, Parempuyre, Pauillac, Les Peintures, Pellegrue, Périssac, Pessac, Pessac-sur-Dordogne, Petit-Palais-et-Cornemps, Peujard, Le Pian-Médoc, Le Pian-sur-Garonne, Pineuilh, Plassac, Pleine-Selve, Podensac, Pomerol, Pompéjac, Pompignac, Pondaurat, Porchères, Porte-de-Benauge, Portets, Le Pout, Préchac, Preignac, Prignac-et-Marcamps, Pugnac, Puisseguin, Pujols, Pujols-sur-Ciron, Le Puy, Puybarban, Puynormand, Queyrac, Quinsac, Rauzan, Reignac, La Réole, Rimons, Riocaud, Rions, La Rivière, Roaillan, Romagne, Roquebrune, La Roquille, Ruch, Sablons, Sadirac, Saillans, Saint-Aignan, Saint-André-de-Cubzac, Saint-André-du-Bois, Saint-André-et-Appelles, Saint-Androny, Saint-Antoine-du-Queyret, Saint-Antoine-sur-l’Isle, Saint-Aubin-de-Blaye, Saint-Aubin-de-Branne, Saint-Aubin-de-Médoc, Saint-Avit-de-Soulège, Saint-Avit-Saint-Nazaire, Saint-Brice, Saint-Caprais-de-Bordeaux, Saint-Christoly-de-Blaye, Saint-Christoly-Médoc, Saint-Christophe-de-Double, Saint-Christophe-des-Bardes, Saint-Cibard, Saint-Ciers-d’Abzac, Saint-Ciers-de-Canesse, Saint-Ciers-sur-Gironde, Saint-Côme, Saint-Denis-de-Pile, Saint-Emilion, Saint-Estèphe, Saint-Etienne-de-Lisse, Saint-Exupéry, Saint-Félix-de-Foncaude, Saint-Ferme, Saint-Genès-de-Blaye, Saint-Genès-de-Castillon, Saint-Genès-de-Fronsac, Saint-Genès-de-Lombaud, Saint-Genis-du-Bois, Saint-Germain-de-Grave, Saint-Germain-de-la-Rivière, Saint-Germain-d’Esteuil, Saint-Germain-du-Puch, Saint-Gervais, Saint-Girons-d’Aiguevives, Saint-Hilaire-de-la-Noaille, Saint-Hilaire-du-Bois, Saint-Hippolyte, Saint-Jean-de-Blaignac, Saint-Jean-d’Illac, Saint-Julien-Beychevelle, Saint-Laurent-d’Arce, Saint-Laurent-des-Combes, Saint-Laurent-du-Bois, Saint-Laurent-du-Plan, Saint-Laurent-Médoc, Saint-Léon, Saint-Loubert, Saint-Loubès, Saint-Louis-de-Montferrand, Saint-Macaire, Saint-Magne-de-Castillon, Saint-Maixant, Saint-Mariens, Saint-Martial, Saint-Martin-de-Laye, Saint-Martin-de-Lerm, Saint-Martin-de-Sescas, Saint-Martin-du-Bois, Saint-Martin-du-Puy, Saint-Martin-Lacaussade, Saint-Médard-de-Guizières, Saint-Médard-d’Eyrans, Saint-Médard-en-Jalles, Saint-Michel-de-Fronsac, Saint-Michel-de-Lapujade, Saint-Michel-de-Rieufret, Saint-Morillon, Saint-Palais, Saint-Pardon-de-Conques, Saint-Paul, Saint-Pey-d’Armens, Saint-Pey-de-Castets, Saint-Philippe-d’Aiguille, Saint-Philippe-du-Seignal, Saint-Pierre-d’Aurillac, Saint-Pierre-de-Bat, Saint-Pierre-de-Mons, Saint-Quentin-de-Baron, Saint-Quentin-de-Caplong, Saint-Romain-la-Virvée, Saint-Sauveur, Saint-Sauveur-de-Puynormand, Saint-Savin, Saint-Selve, Saint-Seurin-de-Bourg, Saint-Seurin-de-Cadourne, Saint-Seurin-de-Cursac, Saint-Seurin-sur-l’Isle, Saint-Sève, Saint-Sulpice-de-Faleyrens, Saint-Sulpice-de-Guilleragues, Saint-Sulpice-de-Pommiers, Saint-Sulpice-et-Cameyrac, Sainte-Terre, Saint-Trojan, Saint-Vincent-de-Paul, Saint-Vincent-de-Pertignas, Saint-Vivien-de-Blaye, Saint-Vivien-de-Médoc, Saint-Vivien-de-Monségur, Saint-Yzan-de-Soudiac, Saint-Yzans-de-Médoc, Sainte-Colombe, Sainte-Croix-du-Mont, Sainte-Eulalie, Sainte-Florence, Sainte-Foy-la-Grande, Sainte-Foy-la-Longue, Sainte-Gemme, Sainte-Hélène, Sainte-Radegonde, Salaunes, Salleboeuf, Les Salles-de-Castillon, Samonac, Saucats, Saugon, Sauternes, Sauveterre-de-Guyenne, Sauviac, Savignac, Savignac-de-l’Isle, Semens, Sendets, Sigalens, Sillas, Soulac-sur-Mer, Soulignac, Soussac, Soussans, Tabanac, Le Taillan-Médoc, Taillecavat, Talais, Talence, Targon, Tarnès, Tauriac, Tayac, Teuillac, Tizac-de-Curton, Tizac-de-Lapouyade, Toulenne, Le Tourne, Tresses, Uzeste, Val-de-Livenne, Val-de-Virvée, Valeyrac, Vayres, Vendays-Montalivet, Vensac, Vérac, Verdelais, Le Verdon-sur-Mer, Vertheuil, Vignonet, Villandraut, Villegouge, Villenave-de-Rions, Villenave-d’Ornon, Villeneuve, Virelade, Virsac un Yvrac.

Marķējums

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķējumu

Nosacījuma apraksts:

marķējumā drīkst norādīt lielākas ģeogrāfiskās vienības nosaukumu, piemēram, “Bordeaux-Médoc”, “Vin de Bordeaux-Médoc” vai “Grand Vin de Bordeaux-Médoc”. Šajā nosaukumā izmantotie burti ne augstumā, ne platumā nedrīkst būt lielāki par divām trešdaļām no tiem burtiem, kādi izmantoti, atveidojot reģistrēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-265561ce-edde-4d79-90d2-45fd71b430a1

(1) OV L 9, 11.1.2019., 2. lpp.